**Drage studentkinje, dragi studenti, poštovani brucoši,**

U ime svih nastavnika, zaposlenika, studenata i u svoje lično ime, želim vam toplu dobrodošlicu na Filozofski fakultet u Nikšiću. Opredijelili ste se da studirate na fakultetu koji njeguje dugu i uglednu tradiciju obrazovanja nastavnika i istraživača različitih profila i, kao što ste mogli vidjeti ulazeći u našu zgradu, upravo ove godine obilježavamo punih 75 godina postojanja. Veoma bogato naučno-obrazovno iskustvo naših nastavnika, akumulirano kroz pomenuti višedecenijski razvoj naše institucije i dinamičnu interakciju sa promjenjljivim društvenim kontekstom i specifičnim nikšićkim kulturnim ambijentom, bez sumnje, ohrabriće vas u ukupnom akademskom napredovanju i studentskom životu, uopšte.

Prije svega, na našem fakultetu razvijamo programe koji dinamično objedinjuju tradicionalne obrazovne vrijednosti i postignuća i savremena naučna saznanja u različitim oblastima. Studiraćete po principima Bolonjske deklaracije, ostvarujući pravo na učešće u horizontalnoj prohodnosti u širem evropskom visokoškolskom prostoru. U tom smislu je važno da znate da je naš fakultet povezan sa brojnim evropskim ustanovama visokog obrazovanja, što vam daje mogućnost sticanja novih jedinstvenih iskustava kroz različite modele interkulturne mobilnosti.

Ovaj Fakultet je prvenstveno ustanova visokog obrazovanja, ali i zajednica ljudi duboko posvećenih unapređenju obrazovanja i akademskom razvoju svakog pojedinca, cijelog kolektiva i ukupnog crnogorskog društva, uz posebno poštovanje načela: čestitosti, objektivnosti, otvorenosti, slobode u nastavi i istraživanju i odgovornosti prema akademskoj zajednici. Vi ste od danas dio akademske zajednice i od vas očekujemo trajnu i iskrenu odanost vrijednostima akademskog integriteta. Pravi akademski građani postaćete ako, osim stečenog znanja, prihvatite i usvojite principe kolegijalnosti, saradnje, stručnosti, akademske čestitosti.

Pred vama su dani punog razvoja vaše mladosti, otkrivanja, učenja, razmjene na putu ka samoostvarenju, kako reče mudri V. Jerotić: „Nema granica čovekovog sazrevanja u toku njegovog života. Samo volja za smisao može da nas učini odgovornim i tada tek spremnim da pomognemo i sebi i društvu”.

Ljudi koji se samoostvaruju imaju dubok osjećaj empatije prema drugima, zato koristite ovu divnu priliku, nadajmo se konačnog postpandemijskog povratka u živi susret sa kolegama u našoj zajedničkoj kući fakulteta, za kooperativnu razmjenu i zajedničko konstruktivno, kritičko učenje, zrelo rasuđivanje i sticanje znanja. Uvjerena sam da vam motivacije i volje neće nedostajati ukoliko na sebi svojstven način sinhronizujete vlastite aspiracije za saznavanjem u oblasti koju ste odabrali i podršku od kolega, sa kojima ćete učiti i živjeti studentski život u narednom periodu.

*Na kraju, želim vam uspješno studiranje i bogat studentski život!*

*DOBRODOŠLI!*

Prof. dr Tatjana Novović, dekanka